Euroopa Keskpanga hindamise suuniste sõnastusest tuleneb, et eelduslikult toimub hindamisvestlus põhimõtteliselt üksnes hinnatava ja hindaja vahel. Suunistes on sätestatud järgmist. Kuigi üldreeglina on hindamisvestlus kahepoolne, ei ole kolmanda isiku osalemine sellel välistatud. See ei tähenda aga mingil juhul seda, et lubatav oleks ametiühingu esindaja osalemine. Nimelt piirduvad juhtumid, mil töötajal on õigus sellele, et temaga koos osaleb ametiühingu esindaja, teatud pangasiseste aktide erisätetega, mis kõik seonduvad kas konfliktiolukordadega.

Seega on vastuvõetavad e‑kirjad, mille hageja valdusesse saamise asjaolud ei ole tõendatud, kuid mille kohta ei ole tõendamist leidnud, et hageja sai need ise õigusvastaselt, ning mille puhul on ühelt poolt tegemist sisekirjavahetusega ning teiselt poolt hageja ja kolmandate isikute (tema abikaasa ja ametialase coachi) isikliku ja konfidentsiaalse kirjavahetusega, mis ei puuduta ametialaseid probleeme, kuna need dokumendid võivad tõendada hagejale etteheidetud faktilisi asjaolusid ning olla hageja vaidlustatud hindamisaruande õiguspärasuse hindamiseks vajalikud.

Liidu kohtusse esitatud asja toimikus sisalduvate dokumentide väljajätmise taotluse raames ei takista asjaomaste dokumentide võimalik konfidentsiaalsus ja asjaolu, et need dokumendid saadi võib-olla õigusvastasel moel, nende toimikusse jätmist. Nimelt ei ole esiteks ühtegi sätet, mis näeks sõnaselgelt ette õigusvastaselt saadud tõenditega arvestamise keelu. Teiseks ei ole välistatud see, et isegi sisedokumendid võivad teatud juhtudel kohtuasja toimikus õiguspäraselt sisalduda. Mis puudutab tasakaalu leidmist kaitstavate huvide vahel, siis on nende vaidlustatud dokumentide tõendusväärtuse puhul, mille autentsust kahtluse alla seatud ei ole, vajalik võtta arvesse nende saamise tingimusi ja nende dokumentide sisemist, konfidentsiaalset või isiklikku laadi.

Kui tegemist on Euroopa Keskpanga teenistuja hindamisaruanne koostamisega, siis üksnes vahetute ülemuste osalemine neile alluvate töötajate tööalases tegevuses on see, mis võimaldab neil kõige adekvaatsemalt hinnata nende korralduste alusel tegutsevate isikute tegevust. Nõustumine argumendiga, et ei üksuse juht ega ükski ülemus sellest teenistusest, kuhu töötaja nimetatud on, ei peaks hindamismenetluses osalema, viiks olukorrani, kus töötaja tehtud töö ja tema tegevuse adekvaatne hindamine teenistuses ei oleks tagatud.

Euroopa Keskpanga teenistujate hindamise valdkonnas ei tähenda hinnatava isiku ja hindaja vahelised erimeelsused ning viimase teatav ärritumine iseenesest seda, et ülemus ei suuda enam hinnata asjaomase isiku teeneid objektiivselt. Seda arvestades ei saa hindamisaruandes sisalduvaid hinnanguid, isegi kui need on negatiivsed, käsitada viitena sellele, et aruanne ei ole koostatud erapooletult ja objektiivselt.

Kui on olemas dokumendid, mille puhul on tegemist piisavalt täpsete, objektiivsete ja omavahel haakuvate asjaoludega, mis põhjendavad sellise väite tõesust või tõenäolisust, et teine hindaja ei olnud erapooletu, tuleb leida, et hindamisaruanne on õigusvastane ja selle tühistamine on põhjendatud. Seda järeldust ei muuda argument, et isegi kui teise hindaja suhtumine olnuks problemaatiline, mida see ei olnud, ei saanud tema tegevus mõjutada asjaomasele teenistujale antavat üldist hinnangut, kuna teine hindaja üksnes kinnitas kriitikat, mida väljendas esimene hindaja. Siinkohal tuleb märkida, et esimese hindaja erapooletus ei saa välistada järeldust, et teine hindamine oli õigusvastane, kuna teine hindaja ei olnud erapooletu, kuna ka üheainsa hindaja tegevus võib kaasa tuua kogu hindamisaruande õigusvastasuse. Euroopa Keskpangas kehtestatud hindamismenetluses on esimese hindaja ülemuseks oleva teise hindaja hinnang tagatiseks asjaomasele töötajale, kes peab saama loota selle ülemuse kogemusele je erapooletusele. Panga hindamisjuhise kohaselt on teise hindaja ülesanne esimese hindaja hinnangu täiendamine, osakonna sees õiglase ja ausa kohtlemise tagamiseks esimeste hindajate hinnangute läbi vaatamine ning esimese hindaja ja hinnatava isiku vaheliste tõsiste erimeelsuste korral nende lahendamine.

Võttes peale selle arvesse, et tulenevalt panga suunistest töötasude ja lisatasude iga‑aastase ülevaatamise kohta (Annual Salary and Bonus Review; ASBR) on hindamise läbiviimine ja ASBR omavahel kaudselt seotud, ning kuigi neil on erinevad eesmärgid, peavad need omavahel kooskõlas olema, mistõttu tuleb tühistada ka asjaomase teenistuja ASBRi otsus.

(vt punktid 98, 99, 106, 108 ja 112)